PIB Headquarters
কোভিড-১৯ সংক্রান্ত পিআইবি’র প্রাত্যহিক সংবাদ
নয়াদিল্লি, ০৩ ডিসেম্বর, ২০২০
দৈনিক সুস্থতার সংখ্যা আক্রান্তের সংখ্যাকে ছাপিয়ে যাওয়ায় সুস্পষ্টভাবে করোনায় আক্রান্তের সংখ্যা লাগাতার কমছে; মোট আক্রান্তের মধ্যে সুস্পষ্টভাবে করোনায় আক্রান্তের হার ৪.৫ শতাংশের নীচে
দেশে গত ২৪ ঘন্টায় দৈনিক-ভিত্তিতে আক্রান্তের তুলনায় সুস্থতার সংখ্যা বেশি। দেশে ৩৫ হাজার ৫৫১ জন নতুন করে করোনায় আক্রান্ত হলেও একদিনেই সুস্থ হয়েছেন ৪০ হাজার ৭২৬ জন। এর ফলে, গত ২৪ ঘন্টায় সুস্পষ্টভাবে করোনায় আক্রান্তের সংখ্যা আরও ৫ হাজার ৭০১ জন কমেছে। দেশে গত ৬ দিন লাগাতার দৈনিক সুস্থতার সংখ্যা আক্রান্তের সংখ্যাকে ছাপিয়ে গেছে। দেশে আজ সুস্পষ্টভাবে করোনায় আক্রান্তের হার ৪.৫ শতাংশের নীচে। দৈনিক-ভিত্তিতে আক্রান্তের সংখ্যার তুলনায় সুস্থতার সংখ্যা বেশি হওয়ায় ভারতে সুস্পষ্টভাবে করোনায় আক্রান্তের সংখ্যা লাগাতার কমছে। বর্তমানে ভারতে মোট করোনায় আক্রান্তের কেবল ৪.৪৪ শতাংশ বা ৪ লক্ষ ২২ হাজার ৯৪৩ জন সুস্পষ্টভাবে করোনায় আক্রান্ত হয়েছেন। দৈনিক-ভিত্তিতে সুস্থতার সংখ্যা লাগাতার বৃদ্ধি পাওয়ার ফলে আজ দেশে আরোগ্যলাভের হার বেড়ে হয়েছে ৯৪.১১ শতাংশ। একইভাবে, সুস্থতার সংখ্যা বেড়ে হয়েছে ৮৯ লক্ষ ৭৩ হাজার ৩৭৩। সুস্থতার সংখ্যা এবং সুস্পষ্টভাবে করোনায় আক্রান্তের সংখ্যার মধ্যে ফারাক বর্তমানে বেড়ে দাঁড়িয়েছে ৮৫ লক্ষ ৫০ হাজার ৪৩০। দেশে গত ২৪ ঘন্টায় আরোগ্য লাভকারীদের ৭৭.৬৪ শতাংশই ১০টি রাজ্য ও কেন্দ্রশাসিত অঞ্চল থেকে। কেরল থেকে একদিনেই সর্বাধিক ৫ হাজার ৯২৪ জন আরোগ্যলাভ করেছেন। দিল্লি থেকে একদিনেই সুস্থ হয়েছেন ৫ হাজার ৩২৯ জন এবং মহারাষ্ট্রে সুস্থতার সংখ্যা ৩ হাজার ৭৯৬। দেশে গত ২৪ ঘন্টায় করোনায় আক্রান্তদের ৭৫.৫ শতাংশই ১০টি রাজ্য ও কেন্দ্রশাসিত অঞ্চল থেকে। কেরল থেকে একদিনেই সর্বাধিক ৬ হাজার ৩১৬ জন করোনায় আক্রান্ত হয়েছেন। দিল্লি থেকে আক্রান্তের সংখ্যা ৩ হাজার ৯৪৪। মহারাষ্ট্রে বুধবার নতুন করে আক্রান্ত হয়েছেন ৩ হাজার ৩৫০ জন। দেশে গত ২৪ ঘন্টায় করোনাজনিত কারণে ৫২৬ জনের মৃত্যু হয়েছে। এর মধ্যে ২৯.২৮ শতাংশই মারা গেছেন ১০টি রাজ্য ও কেন্দ্রশাসিত অঞ্চল থেকে। মহারাষ্ট্র থেকে সর্বাধিক ১১১ জনের মৃত্যু হয়েছে। দিল্লি থেকে মারা গেছেন ৮২ জন এবং পশ্চিমবঙ্গে মৃত্যু হয়েছে আরও ৫১ জনের।
আন্তর্জাতিক প্রতিবন্ধী দিবসে প্রধানমন্ত্রীর বার্তা
প্রধানমন্ত্রী শ্রী নরেন্দ্র মোদী আন্তর্জাতিক প্রতিবন্ধী দিবস উপলক্ষ্যে বলেছেন, “ ভিন্ন ভাবে সক্ষমদের জন্য কোভিড পরবর্তী বিশ্বে সমন্বিত, আয়ত্ত্বাধীন ও স্থিতিশীল পরিবেশের জন্য সুন্দর ভবিষ্যৎ গড়া”౼ রাষ্ট্র সংঘের এ বছরের ভাবনার সঙ্গে সাযুজ্য রেখে আমাদের ভিন্নভাবে সক্ষম  বোন ও ভাইদের জন্য সুযোগ ও সব জায়গায় যাওয়ার ব্যবস্থা করবার জন্য আসুন একযোগে কাজ করি। ভিন্ন ভাবে সক্ষম ভাই বোনেদের প্রাণবন্ত স্বভাব ও মনোবল আমাদের অনুপ্রাণিত করে। সহজগম্য ভারত উদ্যোগে অনেক পদক্ষেপ নেওয়া হয়েছে, যেগুলি আমাদের ভিন্নভাবে সক্ষম  বোন ও ভাইদের জীবনে ইতিবাচক পরিবর্তন নিয়ে আসবে।“
ডঃ কালামের কাছ থেকে অনুপ্রাণিত হয়ে যুবসম্প্রদায়কে এক শক্তিশালী আত্মনির্ভর ও সার্বিক ভারত গঠনের লক্ষ্যে কাজ করার আহ্বান জানালেন উপ-রাষ্ট্রপতি
উপ-রাষ্ট্রপতি শ্রী এম ভেঙ্কাইয়া নাইডু প্রাক্তন রাষ্ট্রপতি ডঃ এপিজে আব্দুল কালামের কাছ থেকে অনুপ্রাণিত হয়ে তরুণ প্রজন্মকে এক শক্তিশালী, আত্মনির্ভর ও সার্বিক ভারত গঠনের লক্ষ্যে কাজ করার আহ্বান জানিয়েছেন। আব্দুল কালমের সঙ্গে ৪০ বছর – অজানা কাহিনী শীর্ষক ডঃ শিবথানু পিল্লাই রচিত বইটির ভার্চ্যুয়াল প্রকাশ করে শ্রী নাইডু আশা প্রকাশ করেন, ডঃ কালামের জীবন সম্পর্কে বইটি থেকে অনেক অজানা তথ্য ও ঘটনা জানা যাবে। প্রবাসী শ্রমিকদের ওপর কোভিড-১৯ এর প্রভাব সম্পর্কে উপ-রাষ্ট্রপতি জোর দিয়ে বলেন, গ্রাম ও ছোট শহরগুলিতে এদের জন্য কর্মসংস্থান ও আর্থিক সুযোগ-সুবিধা গড়ে তোলা প্রয়োজন। এজন্য তিনি স্থানীয় স্বশাসিত প্রতিষ্ঠানগুলিকে আরও উৎসাহিত করার পরামর্শ দেন।
বর্তমান কঠিন সময়ে ভারত সেই সমস্ত দেশগুলিকে সাহায্যের কথা ভুলে যায়নি, যাদের সবচেয়ে বেশি সহায়তার প্রয়োজন : উপ-রাষ্ট্রপতি
উপ-রাষ্ট্রপতি শ্রী এম ভেঙ্কাইয়া নাইডু কোভিড-১৯ মহামারীর সময় নিজ দেশের মানুষের প্রতি যত্নবান হওয়ার পাশাপাশি অন্যান্য দেশগুলিকেও, যাদের নিতান্তই সাহায্যের প্রয়োজন রয়েছে তাদের সহায়তার ক্ষেত্রে ভারতের প্রচেষ্টায় সন্তোষ প্রকাশ করেছেন। তিনি বলেছেন, জটিল এই সময় ভারত সেই সমস্ত দেশের কথা ভুলে যায়নি, যাদের সহায়তার প্রয়োজন রয়েছে। শ্রী নাইডু বুধবার ভার্চ্যুয়াল পদ্ধতিতে ইন্ডিয়ান কাউন্সিল অফ ওয়ার্ল্ড অ্যাফেয়ার্স – এর অষ্টাদশ পরিচালন পর্ষদের বৈঠকে ভাষণ দিচ্ছিলেন। তিনি আরও বলেন, বিশ্বব্যাপী মহামারী প্রতিরোধ প্রচেষ্টায় ভারত অগ্রভাগে থেকে নেতৃত্ব দিয়েছে।
এসসিও-র তরুণ বিজ্ঞানীদের সম্মেলনে একাধিক বিষয়ে তরুণ বিজ্ঞানীরা অভিনব ধ্যান-ধারণা বিনিময় করেছেন
সাংহাই সহযোগিতা সংগঠন  – এর সদ্য সমাপ্ত তরুণ বিজ্ঞানীদের ৫ দিনের সম্মেলনে তরুণ ও মেধাবী বিজ্ঞানীরা একাধিক বিষয়ে অভিনব ধ্যান-ধারণা বিনিময় করেছেন। কোভিড-১৯ মোকাবিলা সহ অভিনব এই ধ্যান-ধারণাগুলির মধ্যে রয়েছে – কৃষি ও খাদ্য প্রক্রিয়াকরণ; সুস্থায়ী শক্তি ও শক্তি সঞ্চয়; জৈব প্রযুক্তি ও বায়ো ইঞ্জিনিয়ারিং প্রভৃতি। সম্মেলনে গবেষণাধর্মী কাজে অভিনব ধ্যান-ধারণা দেওয়ার জন্য ২২ জন তরুণ বিজ্ঞানীকে শংসাপত্র দেওয়া হয়েছে।
এসটিআইপি ২০২০ কিভাবে দেশকে ভবিষ্যতের জন্য প্রস্তুত এবং কোভিড-১৯ এর মতো সঙ্কট মোকাবিলায় সক্ষম করে তুলতে পারে, তা নিয়ে বিশেষজ্ঞরা আলোচনা করেছেন
নীতি আয়োগের সদস্য ডঃ ভি কে সারস্বত কোভিড-১৯ চ্যালেঞ্জের পাশাপাশি কি ধরনের সুযোগ-সুবিধা এনে দিয়েছে, তার ওপর আলোকপাত করে বলেছেন, দীর্ঘমেয়াদী ভিত্তিতে করোনা সঙ্কটজনিত উদ্ভূত সুযোগগুলিকে কাজে লাগাতে পারে। বিজ্ঞান ও প্রযুক্তি দপ্তরের অধ্যাপক আশুতোষ শর্মা বলেছেন বিজ্ঞান, প্রযুক্তি ও উদ্ভাবনমূলক নীতি ২০২০ কিভাবে দেশকে ভবিষ্যতের জন্য মহামারীর মতো পরিস্থিতি মোকাবিলায় প্রস্তুত করে তুলতে পারে, সে সম্পর্কে নিজের অভিমত প্রকাশ করেন। বিজ্ঞান ও প্রযুক্তি দপ্তরের সুবর্ণ জয়ন্তী উপলক্ষে আয়োজিত ওয়েবিনারে বিশেষজ্ঞরা এই অভিমত প্রকাশ করেন।
বাংলাদেশ ন্যাশনাল ডিফেন্স কলেজ আয়োজিত কোভিড-১৯ জনিত অতিমারির পরবর্তী পরিস্থিতিতে সুরক্ষা ব্যবস্থা সম্পর্কে সেনাবাহিনীর উপপ্রধানের সম্ভাষণ
সেনাবাহিনীর উপপ্রধান লেফটেন্যান্ট জেনারেল এসকে সাইনি আজ ভার্চুয়াল মাধ্যমে বাংলাদেশের ন্যাশনাল ডিফেন্স কোর্স আয়োজিত করোনা পরবর্তী সুরক্ষা ব্যবস্থা সম্পর্কে ভাষণ দেন। তার কর্মজীবনের শুরুতে ২০১১ সালে বাংলাদেশের ন্যাশনাল ডিফেন্স কলেজে তিনি যোগ দিয়েছিলেন। তিনি তাঁর ভাষণে সারা বিশ্বজুড়ে করোনা অতিমারির পরিপ্রেক্ষিতে সামরিক বাহিনীতে তার প্রভাব সম্পর্কে বিস্তারিত আলোচনা করেন। তিনি বলেন, করোনা ভাইরাস মোকাবিলায় সারা বিশ্বেই স্বাস্থ্য ব্যবস্থার উপর অর্থ নিমজ্জিত করেছে। তিনি বলেন, সামরিক বাহিনীতে আধুনিক প্রযুক্তির ব্যবহার এবং ডিজিটাল যোগাযোগের বিকাশই করোনা পরিস্থিতির মোকাবিলা করতে সক্ষম। বাংলাদেশের সঙ্গে প্রতিরক্ষা সহযোগিতা বাড়ানো একটি ঐতিহাসিক ও গুরুত্বপূর্ণ পদক্ষেপ বলে তিনি মন্তব্য করেন।
কেন্দ্রীয় স্বরাষ্ট্রমন্ত্রী শ্রী অমিত শাহ রাজ্য পুলিশের মহানির্দেশক এবং ইন্সপেক্টর জেনারেলদের সম্মেলনের উদ্বোধনী অধিবেশনে বক্তব্য রেখেছেন
কেন্দ্রীয় স্বরাষ্ট্র মন্ত্রী শ্রী অমিত শাহ, রাজ্য পুলিশের মহানির্দেশক এবং ইন্সপেক্টর জেনারেলদের সম্মেলনের উদ্বোধনী অধিবেশনে বক্তব্য রেখেছেন। এই সম্মেলনে বিভিন্ন আধাসামরিক বাহিনীর প্রধান ও রাজ্য পুলিশের মহানির্দেশকরা উপস্থিত ছিলেন। গোয়েন্দা শাখা আয়োজিত এই সম্মেলনটি ভার্চুয়ালি করা হয়েছে। অনুষ্ঠানে কেন্দ্রীয় স্বরাষ্ট্রমন্ত্রী যে সমস্ত পুলিশকর্মীরা কর্তব্যরত অবস্থায় শহীদ হয়েছেন, তাদের প্রতি শ্রদ্ধা নিবেদন করেছেন। তিনি ৫0 জন পুলিশপদক প্রাপককে পুরস্কৃত করেছেন এবং তাদের সাফল্যের জন্য অভিনন্দন জানিয়েছেন। স্বাগত ভাষণে শ্রী অমিত শাহ দেশের নিরাপত্তা সংক্রান্ত বিভিন্ন বিষয়ে আলোচনা করেছেন এবং কোভিড পরিস্থিতিতে পুলিশকর্মীরা প্রথম সারির যোদ্ধা হিসেবে ভূমিকার ও প্রাকৃতিক বিপর্যয় মোকাবিলার জন্য তাদের নানা উদ্যোগের প্রশংসা করেছেন। মন্ত্রী সন্ত্রাসবাদের বিরুদ্ধে সরকারের জিরো টলারেন্স র্নীতির বিষয়ে বিস্তারিত ভাবে জানিয়েছেন। নাগরিকদের নিরাপত্তা এবং মর্যাদা রক্ষার উপর গুরুত্ব দিয়ে তিনি, পুলিশ কর্মীদের দক্ষতা বৃদ্ধির বিষয়ে উল্লেখ করেছেন যাতে তারা যেকোনো পরিস্থিতির জরুরী ভিত্তিতে এবং বিপর্যয় মোকাবিলার ক্ষেত্রে প্রয়োজনীয় ব্যবস্থা নিতে পারেন। শ্রী শাহ্ নিরাপত্তা সংস্থাগুলিকে নির্দেশ দিয়েছেন জাতীয় নিরাপত্তার স্বার্থে তাদের রাজ্যগুলির সঙ্গে সমন্বয় বজায় রেখে চলতে হবে এবং দেশকে উন্নত ও নিরাপদ করে তুলতে হবে। প্রধানমন্ত্রী শ্রী নরেন্দ্র মোদী এই সম্মেলনে ভার্চুয়ালি পরে যোগ দিয়েছেন। বিগত সম্মেলনে গৃহীত সিদ্ধান্তগুলি কতটা বাস্তবায়িত হয়েছে সে বিষয় নিয়ে তিনি পর্যালোচনা করেছেন। প্রধানমন্ত্রী এবং স্বরাষ্ট্রমন্ত্রীর কাছে দেশের অভ্যন্তরীণ নিরাপত্তার বিষয়ে একটি পর্যালোচনা সংক্রান্ত প্রতিবেদন উপস্থাপনা করা হয়েছে। আলোচনায় সার্বিক নিরাপত্তা পরিস্থিতিকে কিভাবে আরো উন্নত করা যায় এবং নাগরিক বান্ধব কি কি উদ্যোগ নেওয়া যায় তা নিয়েও কথা হয়েছে। চরম বামপন্থী সমস্যার মোকাবিলা করার জন্য, নিরাপত্তাবাহিনীগুলি কি কি উদ্যোগ নিয়েছে তা নিয়ে আলোচনা করার জন্য একটি বিশেষ অধিবেশনের ব্যবস্থা করা হয়েছিল। আলোচনায় রাজ্যগুলির সঙ্গে সমন্বয় বজায় রেখে চলার ওপর বিশেষ জোর দেওয়া হয়েছে। কোভিড-১৯ পরিস্থিতিতে পুলিশের ভূমিকা নিয়েও সম্মেলনে আলোচনা হয়েছে এবং পুলিশ বাহিনীর সদস্যদের জন্য সুরক্ষা সংক্রান্ত বিভিন্ন বিষয় নিয়ে কথা হয়েছে। এ বিষয়ে একটি সাধারণ পরিচালন পদ্ধতি তৈরি করার পরামর্শ দেওয়া হয়েছে যাতে ভবিষ্যতে জরুরি অবস্থার ক্ষেত্রে দ্রুত প্রয়োজনীয় ব্যবস্থা নেওয়া যায়।
মার্চে করোনা ভাইরাস সংক্রমণ ছড়িয়ে পড়ার সময় থেকে প্রথম আন্তর্জাতিক প্রতিযোগিতায় রবি কুমার, দীপক পুনিয়া সহ ২৪ জন ভারতীয় কুস্তিগির আগামী ১২ই ডিসেম্বর থেকে কুস্তি বিশ্বকাপ প্রতিযোগিতায় অংশগ্রহণ করবে
বিশ্ব কুস্তি প্রতিযোগিতায় ৪২ সদস্যের একটি ভারতীয় দল অংশগ্রহণ করতে চলেছে। এই দলে ২৪ জন কুস্তিগির, ৯ জন প্রশিক্ষক, ৩ জন সহায়ক কর্মী এবং ৩ জন রেফারি রয়েছেন। সার্বিয়ার বেলগ্রেডে আগামী ১২-১৮ই ডিসেম্বর পর্যন্ত এই প্রতিযোগিতা অনুষ্ঠিত হবে। করোনা ভাইরাস মহামারীর দরুণ মার্চ মাসে সারা দেশে লকডাউন কার্যকর হওয়ার পর এই প্রথম ভারতীয় কুস্তিগিররা আন্তর্জাতিক প্রতিযোগিতায় অংশগ্রহণ করতে চলেছেন।
পিআইবি’র আঞ্চলিক কার্যালয় থেকে প্রাপ্ত তথ্য
· মহারাষ্ট্র : রাজ্যে সেপ্টেম্বর ও অক্টোবর মাসের তুলনায় সদ্যসমাপ্ত নভেম্বর মাসে কোভিড-১৯ এ আক্রান্ত হওয়ার ও মৃত্যুর সংখ্যায় প্রায় উল্লেখযোগ্যভাবে ৫০ শতাংশ হ্রাস পেয়েছে। নভেম্বর মাসে করোনায় আক্রান্তের সংখ্যা পূর্ববর্তী দু’মাসের সংখ্যার তুলনায় ৫০.৫ শতাংশ কমে ১ লক্ষ ৪৫ হাজারেরও কিছু বেশি হয়েছে। অক্টোবর মাসে করোনায় মৃত্যুর সংখ্যা ৭ হাজার ২৪৯ থেকে ৪৯.০৯ শতাংশ কমে নভেম্বরে ৩ হাজার ৬৯০ হয়েছে। একইভাবে, আক্রান্তের হারও কমে হয়েছে ৭.৭ শতাংশ।
· গুজরাট : রাজ্যে বুধবার আরও ১ হাজার ৫১১ জন নতুন করে করোনায় আক্রান্ত হয়েছেন। মারা গেছেন ১৪ জন। রাজ্য স্বাস্থ্য দপ্তরের তথ্যানুযায়ী, আক্রান্তের হার আগস্ট মাসের তুলনায় লক্ষ্যণীয়ভাবে কমে পয়লা ডিসেম্বর হয়েছে ২.৯৮ শতাংশ।
· মধ্যপ্রদেশ : রাজ্যে বুধবার আরও ১ হাজার ৪৩৯ জন নতুন করে সংক্রমিত হওয়ায় আক্রান্তের সংখ্যা ২ লক্ষ ৮ হাজার ছাড়িয়েছে। বুধবার আরও ১৭ জনের মৃত্যু হওয়ায় রাজ্যে করোনায় মৃতের সংখ্যা বেড়ে ৩ হাজার ২৮৭ হয়েছে।
· গোয়া : সরকারি ও বেসরকারি স্বাস্থ্য কেন্দ্রগুলিতে স্বাস্থ্য কর্মীদের তথ্য সংগ্রহের জন্য জেলাশাসকদের নির্দেশ দেওয়া হয়েছে। রাজ্য প্রশাসন বুধবার থেকে কোভিড-১৯ টিকাকরণের আগাম প্রস্তুতি হিসাবে এই উদ্যোগ গ্রহণ করেছে।
· আসাম : রাজ্যে বুধবার আরও ১৭৩ জন নতুন করে করোনায় আক্রান্ত হয়েছেন। সুস্থ হয়েছেন ১৩৮ জন। আক্রান্তের সংখ্যা ২ লক্ষ ১৩ হাজার ছাড়িয়েছে। সুস্থ হয়েছেন ২ লক্ষ ৮ হাজারেরও বেশি। এখনও পর্যন্ত করোনায় মৃত্যু হয়েছে ৯৮৩ জনের।
· কেরল : রাজ্য স্বাস্থ্য দপ্তর বুরেভি ঘূর্ণিঝড়ের পূর্বাভাষের প্রেক্ষিতে উচ্চ সতর্কতা জারি করেছে। স্বাস্থ্য মন্ত্রী বলেছেন, কোভিড প্রোটোকল মেনে যাবতীয় সুযোগ-সুবিধা সুনিশ্চিত করতে হবে। দক্ষিণের রাজ্যগুলির মধ্যে দৈনিক-ভিত্তিতে আক্রান্তের সংখ্যার নিরিখে কেরল সবার উপরে রয়েছে। রাজ্যে বুধবার নতুন করে ৬ হাজার ৩১৬ জন করোনায় আক্রান্ত হয়েছেন এবং ২৮ জনের মৃত্যু হয়েছে। রাজ্যে আক্রান্তের হার ১১.০৮ শতাংশ।
· তামিলনাডু : দীর্ঘ সময় পর রাজ্যে কলেজগুলি খোলার পর কোভিড ভীতির কারণে অধিকাংশ ছাত্রছাত্রী শিক্ষাঙ্গনে উপস্থিত হয়নি।
· কর্ণাটক : করোনা টিকা ট্রায়াল ও কোভিড চিকিৎসার জন্য রাজ্য সরকার ৩০০ কোটি টাকা মঞ্জুর করেছে। একটি অগ্রণী আন্তর্জাতিক সংস্থার সঙ্গে সহযোগিতায় প্রাথমিকভাবে কোভিড টিকার ট্রায়াল শুরু হচ্ছে। আগ্রহী ব্যক্তিদের দু”ডোজ টিকাকরণ করা হবে।
· অন্ধ্রপ্রদেশ : পূর্ব গোদাবরীর জেলাশাসক জানিয়েছেন, কোভিড-১৯ টিকা বন্টনের জন্য প্রয়োজনীয় ব্যবস্থা গ্রহণ করা হয়েছে। জেলায় প্রথম পর্যায়ে প্রায় ৩৫ হাজার চিকিৎসা ও স্বাস্থ্য কর্মীকে এই টিকা দেওয়া হবে।
· তেলেঙ্গানা : রাজ্যে দ্বিতীয়বার করোনা সংক্রমণের ভীতির প্রেক্ষিতে জনস্বাস্থ্য বিষয়ক অধিকর্তা, সমস্ত রাজনৈতিক ব্যক্তিবৃন্দ ও দলীয় ক্যাডারদের গ্রেটার হায়দরাবাদ পুর নিগমের ভোট পর্ব শেষ হওয়ার পর অন্ততপক্ষে এক সপ্তাহ সেলফ আইসোলেশনে যাওয়ার পরামর্শ দিয়েছেন। এদিকে রাজ্যে বুধবার আরও ৬০৯ জন নতুন করে করোনায় আক্রান্ত ও ৩ জন মারা গেছেন। এর ফলে, রাজ্যে করোনায় মৃতের সংখ্যা বেড়ে ১ হাজার ৪৬৫ হয়েছে। আক্রান্তের সংখ্যা ২ লক্ষ ৭১ হাজার ছাড়িয়েছে।